Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ Για τροποποίηση του παραρτήματος του κανονισμού αριθ. 2042/2000 του Συμβουλίου σχετικά με την επιβολή οριστικού δασμού αντιντάμπινγκ στις εισαγωγές συστημάτων λήψης εικόνων για την τηλεόραση, καταγωγής Ιαπωνίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 1015/94 του Συμβουλίου (όπως τροποποιήθηκε στη συνέχεια), επεβλήθη οριστικός δασμός αντιντάμπινγκ στις εισαγωγές ορισμένων συσκευών λήψης εικόνων για την τηλεόραση, καταγωγής Ιαπωνίας. Το Συμβούλιο απέκλεισε συσγκεκριμένα από το πεδίο εφαρμογής του δασμού αντιντάμπινγκ τις συσκευές λήψης εικόνων που αριθμούνται στο παράρτημα του εν λόγω κανονισμού, οι οποίες κατατάσσονται στις επαγγελματικές συσκευές λήψης υψηλής τεχνολογίας και υπάγονται από τεχνικής άποψης στον ορισμό του προϊόντος του προαναφερθέντος κανονισμού αλλά δεν μπορούν να θεωρηθούν ως συσκευές τηλεοπτικής λήψης.

Τον Σεπτέμβριο 2000, το Συμβούλιο, με τον κανονισμό (ΕΚ) αριθ. 2042/2000, επιβεβαίωσε τον προαναφερθέντα οριστικό δασμό αντιντάμπινγκ που επεβλήθη σύμφωνα με το άρθρο 11, παράγραφος 2 του κανονισμού (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο πρακτικών ντάμπινγκ εκ μέρους χωρών μη μελών της Ευρωπαϊκής Κοινότητας.

Στη συνέχεια, η Επιτροπή έλαβε αιτήσεις από δύο Ιάπωνες παραγωγούς εξαγωγείς συσκευών λήψης εικόνων για την τηλεόραση για να προστεθούν ορισμένα μοντέλα επαγγελματικών συσκευών λήψης στο παράρτημα του κανονισμού 2042/2000 του Συμβουλίου και συνεπώς να εξαιρεθούν από την εφαρμογή του δασμού αντιντάμπινγκ.

Ο συνημμένος κανονισμός του Συμβουλίου περιλαμβάνει λεπτομερέστερες πληροφορίες, βάσει των οποίων συνάγεται ότι τα υπό εξέταση μοντέλα αποτελούν διάδοχα μοντέλα των επαγγελματικών συσκευών λήψης εικόνων για την τηλεόραση οι οποίες είχαν προηγουμένως απαλλαγεί από τους δασμούς αντιντάμπινγκ και ότι πρέπει συνεπώς να περιληφθούν στο προαναφερθέν παράρτημα. Επίσης, παρέχεται λεπτομερής εξήγηση του λόγου για τον οποίο η εν λόγω εξαίρεση χορηγείται αποκλειστικά από την ημερομηνία παραλαβής της αίτησης από την Επιτροπή.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ Για τροποποίηση του παραρτήματος του κανονισμού αριθ. 2042/2000 του Συμβουλίου σχετικά με την επιβολή οριστικού δασμού αντιντάμπινγκ στις εισαγωγές συστημάτων λήψης εικόνων για την τηλεόραση, καταγωγής Ιαπωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας [1],

[1] ΕΕ L 56, 6.3.1996, σ. 1, όπως τροποποιήθηκε τελευταία από τον κανονισμό (EΚ) αριθ. 2238/2000 (ΕΕ L 257, 11.10.2000, σ. 2).

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα εξής :

1. ΠΡΟΗΓΟΥΜΕΝΕΣ ΔΙΑΔΙΚΑΣΙΕΣ

(1) Το Συμβούλιο, με τον κανονισμό (EΚ) αριθ. 1015/94 [2], επέβαλε οριστικό δασμό αντιντάμπινγκ στις εισαγωγές συστημάτων λήψης τηλεοπτικών εικόνων ("TCS") καταγωγής Ιαπωνίας.

[2] ΕΕ L 111, 30.4.1994, σ.106 όπως τροποποιήθηκε τελευταία με τον κανονισμό (ΕΚ) αριθ. 176/2000 (ΕΕ L 22, 27.1.2000, σ. 29)

(2) Με το άρθρο 1, παράγραφος 3, σημείο ε) του κανονισμού (ΕΚ) αριθ. 1015/94, το Συμβούλιο απέκλεισε συγκεκριμένα από το πεδίο εφαρμογής του δασμού αντιντάμπινγκ τις επαγγελματικές συσκευές λήψης εικόνων που απαριθμούνται στο παράρτημα του εν λόγω κανονισμού (εφεξής, "το παράρτημα"), οι οποίες κατατάσσονται στις επαγγελματικές συσκευές λήψης υψηλής τεχνολογίας και υπάγονται από τεχνικής άποψης στον ορισμό του προϊόντος, όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 1015/94, αλλά δεν μπορούν να θεωρηθούν ως συσκευές τηλεοπτικής λήψης.

(3) Τον Οκτώβριο 1995, το Συμβούλιο, με τον κανονισμό (ΕΚ) αριθ. 2474/95 [3], τροποποίησε τον προαναφερθέντα κανονισμό (ΕΚ) αριθ. 1015/95, ειδικότερα όσον αφορά τον ορισμό του ομοειδούς προϊόντος και όσον αφορά ορισμένα μοντέλα επαγγελματικών συσκευών λήψης που εξαιρούνται ρητά από την επιβολή του οριστικού δασμού αντιντάμπινγκ.

[3] ΕΕ L 255, 25.10.1995, σ.11

(4) Τον Οκτώβριο 1997, το Συμβούλιο, με τον κανονισμό (ΕΚ) αριθ. 1952/97 [4], τροποποίησε τους συντελεστές του οριστικού δασμού αντιντάμπινγκ για δυο εταιρείες, τη Sony Corporation και την Ikegami Tsushinki, σύμφωνα με το άρθρο 12 του κανονισμού (EΚ) αριθ. 384/96 της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής, ο «βασικός κανονισμός»). Επιπλέον, το Συμβούλιο εξαίρεσε ρητά από το πεδίο εφαρμογής του δασμού αντιντάμπινγκ ορισμένα νέα μοντέλα επαγγελματικών συσκευών λήψης, προσθέτοντάς τα στο παράρτημα.

[4] ΕΕ L 276, 9.10.1997, σ.20

(5) Τον Ιανουάριο 1999 και 2000, το Συμβούλιο, με τους κανονισμούς (ΕΚ) αριθ. 193/1999 [5] και (ΕΚ) αριθ. 176/2000 [6], τροποποίησε τον κανονισμό (ΕΚ) αριθ. 1015/94, προσθέτοντας στο παράρτημά του ορισμένα διάδοχα μοντέλα επαγγελματικών συσκευών λήψεως και εξαιρώντας τα με τον τρόπο αυτό από την εφαρμογή του οριστικού δασμού αντιντάμπινγκ.

[5] ΕΕ L 22, 29.1.1999, σ. 10

[6] ΕΕ L 22, 27.1.2000, σ. 29

(6) Τον Σεπτέμβριο 2000, το Συμβούλιο, με τον κανονισμό (EΚ) αριθ. 2042/2000 [7], επιβεβαίωσε τους οριστικούς δασμούς αντιντάμπινγκ που επιβλήθηκαν βάσει του κανονισμού 1015/94 (όπως αυτός τροποποιήθηκε στη συνέχεια) σύμφωνα με το άρθρο 11, παράγραφος 2 του βασικού κανονισμού.

[7] ΕΕ L 244, 29.9.2000, σ. 38

(7) Τον Ιανουάριο 2001 και τον Μάιο 2001, το Συμβούλιο, με τον κανονισμό (ΕΚ) αριθ. 198/2001 [8] και τον κανονισμό (ΕΚ) αριθ. 951/2001 [9], επέφερε τις τελευταίες τροποποιήσεις στον κανονισμό (ΕΚ) αριθ. 2042/2000, προσθέτοντας στο παράρτημά του ορισμένα διάδοχα μοντέλα επαγγελματικών συσκευών λήψεως και εξαιρώντας τα με τον τρόπο αυτό από την εφαρμογή του οριστικού δασμού αντιντάμπινγκ.

[8] ΕΕ L 30, 1.2.2001, σ.1

[9] ΕΕ L 134, 17.5.2001, σ. 18

(8) Τέλος, τον Σεπτέμβριο 2001, το Συμβούλιο, με τον κανονισμό (EΚ) αριθ. 1900/2001 [10], μετά από ενδιάμεση αναθεώρηση σύμφωνα με το άρθρο 11 παράγραφος 3 του βασικού κανονισμού επιβεβαίωσε τους οριστικούς δασμούς αντιντάμπινγκ που επιβλήθηκαν στον παραγωγό εξαγωγέα Hitachi Denshi Ltd.

[10] ΕΕ L 261, 29.9.2001, σ. 3.

2. ΕΡΕΥΝΑ ΣΧΕΤΙΚΑ ΜΕ ΤΑ ΝΕΑ ΜΟΝΤΕΛΑ ΕΠΑΓΓΕΛΜΑΤΙΚΑ ΣΥΣΤΗΜΑΤΩΝ ΛΗΨΗ¦Σ ΕΙΚΟΝΩΝ

2.1. Διαδικασία

(9) Δύο Ιάπωνες παραγωγοί/εξαγωγείς, τουτέστιν οι εταιρείες Victor Company of Japan Limited ("JVC) και Ikegami Tsushinki Co Ltd ("Ikegami"), ενημέρωσαν την Επιτροπή στις 17 Απριλίου 2001 και 12 Οκτωβρίου 2001 αντιστοίχως για την πρόθεσή τους να εισάγουν νέα μοντέλα επαγγελματικών συσκευών λήψεως στην κοινοτική αγορά, και ζήτησαν από την Επιτροπή να προστεθούν αυτά τα νέα μοντέλα επαγγελματικών συσκευών λήψεως και τα εξαρτήματά τους στο Παράρτημα, και κατά συνέπεια να εξαιρεθούν από την εφαρμογή των δασμών αντιντάμπινγκ.

(10) Η Επιτροπή ενημέρωσε σχετικά τον κοινοτικό κλάδο παραγωγής και άρχισε έρευνα με σκοπό να προσδιοριστεί κατά πόσο τα υπό εξέταση προϊόντα εμπίπτουν στο πεδίο των δασμών αντιντάμπινγκ και κατά πόσο το λειτουργικό τμήμα του κανονισμού (ΕΚ) αριθ. 2042/2000 πρέπει να τροποποιηθεί ανάλογα.

2.2. Υπό εξέταση μοντέλα

(11) Υποβλήθηκαν αιτήσεις για τα ακόλουθα συστήματα συσκευών λήψης εικόνων, με τις κατάλληλες τεχνικές πληροφορίες.

(i) JVC

- μονάδα τηλε-ελέγχου RM-P210E

(ii) Ikegami

- κεφαλή συσκευών λήψεως HDL-37E

- κεφαλή συσκευών λήψεως HDL-10

- κεφαλή συσκευών λήψεως HDL-40

- μονάδα ελέγχου συσκευών λήψεως MA-400

- μονάδα ελέγχου συσκευών λήψεως CCU-37

- μονάδα ελέγχου συσκευών λήψεως CCU-10

- μονάδα τηλε-ελέγχου RCU-400

- μονάδα τηλε-ελέγχου RCU-240Α

- προσαρμογέας συσκευών λήψεως CA-450

Όλα τα προαναφερθέντα μοντέλα δηλώθηκαν ως εξαρτήματα επαγγελματικών συσκευών λήψεως που προορίζονται αποκλειστικά για την επαγγελματική αγορά βίντεο.

2.3. Πορίσματα

(12) Η Επιτροπή διεξήγαγε τεχνικό έλεγχο από τον οποίο προέκυψε ότι την τεχνολογική εξέλιξη των μοντέλων αυτών, οι διαφορές που διαπιστώθηκαν δεν επαρούσαν για την κατάταξη των υπό εξέταση μοντέλων ως συσκευές τηλεοπτικής λήψης εικόνων. Κατά συνέπεια, συνήχθη το συμπέρασμα ότι όλα τα υπό εξέταση μοντέλα πρέπει να εξαιρεθούν από το πεδίο των υφιστάμενων μέτρων αντιντάμπινγκ.

(13) Η Επιτροπή ενημέρωσε τον κοινοτικό κλάδο παραγωγής και τον εξαγωγέα συσκευών λήψεως για τα πορίσματά της και τους έδωσε την ευκαιρία να γνωστοποιήσουν τις απόψεις τους. Βάσει των προαναφερθέντων και του γεγονότος ότι τα ενδιαφερόμενα μέρη δεν αντέδρασαν στα συμπεράσματα της Επιτροπής, όλα τα μοντέλα και ο σχετικός εξοπλισμός που περιέχεται στην ανωτέρω αιτιολογική σκέψη 11 θεωρούνται ως επαγγελματικά συστήματα λήψης εικόνων. Με τα δεδομένα αυτά, εξυπακούεται ότι πρέπει να εξαιρεθούν από το πεδίο εφαρμογής του δασμού αντιντάμπινγκ που επιβάλλεται στις συσκευές λήψης εικόνων, καταγωγής Ιαπωνίας, και κατ´επέκταση πρέπει να τροποποιηθεί ανάλογα το παράρτημα.

(14) Μετά τη γνωστοποίηση των παραπάνω πορισμάτων ένας εξαγωγέας παραγωγός συσκευών λήψεως, και ειδικά η εταιρεία Ikegami, ζήτησε οι συσκευές τις οποίες παράγει και εξάγει να εξαιρούνται αναδρομικά από τα ισχύοντα μέτρα αντιντάμπινγκ, ανεξάρτητα από την ημερομηνία εισαγωγής τους. Προέβαλε το επιχείρημα ότι εφόσον οι εν λόγω συσκευές λήψης θεωρούνται επαγγελματικά συστήματα, τα μέτρα αντιντάμπινγκ δεν πρέπει να εφαρμόζονται στις εισαγωγές που πραγματοποιήθηκαν πριν τη δημοσίευση του παρόντος κανονισμού.

(15) Τα συστήματα λήψης εικόνων που αριθμούνται στο παράρτημα του κανονισμού (ΕΚ) αριθ. 2042/2000 του Συμβουλίου δύνανται να εξαιρεθούν από τους δασμούς εφόσον θα έχει προσδιοριστεί με βεβαιότητα ότι δεν μπορούν να χρησιμοποιηθούν ως συσκευές ραδιοτηλεοπτικής αναμετάδοσης. Ο προσδιορισμός αυτός γίνεται μόνο μετά από λεπτομερή εξέταση από τις υπηρεσίες της Επιτροπής των τεχνικών προδιαγραφών των υπό εξέταση συστημάτων λήψης εικόνων και στη συνέχεια τα εν λόγω συστήματα εξαιρούνται από τους δασμούς αποκλειστικά σε περίπτωση θετικής απόφασης όσον αφορά την συμπερίληψη των μοντέλων αυτών στο παράρτημα. Αντίστοιχα, η εξαίρεση από τους δασμούς θα ισχύει κανονικά μόνο μεταγενέστερα, δηλαδή από την ημερομηνία δημοσίευσης του τροποποιημένου παραρτήματος.

(16) Ωστόσο, σε ειδικές περιπτώσεις, τα κοινοτικά όργανα θεώρησαν σκόπιμη την εξαίρεση από τους δασμούς αντιντάμπινγκ για ορισμένα επαγγελματικά συστήματα λήψης εικόνων, με αναδρομική ισχύ. Στις περιπτώσεις αυτές, τα μοντέλα των υπό εξέταση συσκευών είχαν εισαχθεί στην Κοινότητα αποκλειστικά στη χρονική περίοδο μεταξύ της αίτησης εξαίρεσης και της δημοσίευσης της σχετικής τροποποίησης του παραρτήματος. Συνεπώς, οι συναλλαγές αυτές ήταν εντοπίσιμες στο πλαίσιο της εξέτασης της Επιτροπής. Δεδομένων των ειδικών αυτών περιστάσεων, θεωρήθηκε ορθό να μην επιβληθεί δασμός στις εισαγωγές αυτές που πραγματοποιήθηκαν μετά την αίτηση εξαίρεσης.

(17) Στην προκειμένη περίπτωση, ζητείται αναδρομική εφαρμογή του μέτρου ανεξάρτητα από την ημερομηνία των αρχικών εισαγωγών, μέτρο το οποίο θα ίσχυε συνεπώς και για τις εισαγωγές που είχαν πραγματοποιηθεί πριν την αίτηση εξαίρεσης. Η έρευνα έδειξε ότι ορισμένα μοντέλα συσκευών λήψης είχαν ήδη εισαχθεί πριν κατατεθεί η κατάλληλη αίτηση για εξαίρεση στην Επιτροπή, παρά το γεγονός ότι η εταιρεία Ikegami είχε προβάλει αρχικά το επιχείρημα σύμφωνα με το οποίο δεν είχαν πραγματοποιηθεί, πριν την υποβολή της αίτησης, εισαγωγές μοντέλων που αποτελούσαν αντικείμενο της εν λόγω αίτησης.

(18) Με τα δεδομένα αυτά, θεωρείται ότι η αναδρομική εφαρμογή του μέτρου δεν είναι δυνατό να ισχύσει για εισαγωγές οι οποίες πραγματοποιήθηκαν πριν την υποβολή αίτησης για εξαίρεση στην Επιτροπή. Οι εξαιρέσεις χορηγούνται βάσει θετικής απόφασης όσον αφορά την συμπερίληψη ορισμένων συσκευών λήψης εικόνων στο παράρτημα. Πράγματι, ο τύπος του υπό εξέταση συστήματος λήψης εικόνων δεν είναι δυνατό να προσδιοριστεί πριν τη γνωστοποίηση των τεχνικών προδιαγραφών που εκτίθενται στην εν λόγω αίτηση εξαίρεσης. Η Επιτροπή και τα κράτη μέλη δεν έχουν τρόπο ελέγχου της ακρίβειας της κατάταξης στον κωδικό της συνδυασμένης ονοματολογίας που πραγματοποιούν οι εξαγωγείς/παραγωγοί σχετικά με τα μοντέλα συσκευών λήψης εικόνων τα οποία δεν έχουν ακόμα υποπέσει στην αντίληψη της Επιτροπής. Συνεπώς, σε περίπτωση κατά την οποία η εξαίρεση από τους δασμούς χορηγείτο αναδρομικά από κάποια ημερομηνία πριν την ημερομηνία παραλαβής της αίτησης από την Επιτροπή, οι εξαγωγείς/παραγωγοί δεν θα διέτρεχαν κανένα κίνδυνο σε περίπτωση που θα επεδίωκαν να αποφύγουν την καταβολή του δασμού, εισάγοντας τα μοντέλα τους συσκευών λήψης εικόνων με ακατάλληλους κωδικούς ΣΟ, αποφεύγοντας έτσι το δασμό και υποβάλλοντας στη συνέχεια αίτηση εξαίρεσης από την ημερομηνία της πρώτης εισαγωγής, και αυτό σε περίπτωση που οι παρατυπίες υπέπιπταν στην αντίληψη των αρχών. Έτσι, ενώ γίνονται δεκτές οι αιτήσεις για αναδρομική εφαρμογή της εξαίρεσης από την ημερομηνία παραλαβής των αιτήσεων, δεν είναι δυνατό να επεκταθεί η αναδρομική ισχύς του μέτρου στις εισαγωγές που πραγματοποιήθηκαν πριν την υποβολή αίτησης, λαμβανομένου ιδίως υπόψη του σοβαρού κινδύνου καταστρατήγησης των μέτρων.

(19) Ως εκ τούτου, αποφασίζεται η εξαίρεση από το δασμό αντιντάμπινγκ των εισαγωγών μοντέλων συσκευών λήψης εικόνων της εταιρείας Ikegami που αποτελούν αντικείμενο της παρούσας εξέτασης και που εισήχθησαν την ημερομηνία της παραλαβής της αίτησης εξαίρεσης από το δασμό αντιντάμπινγκ, δηλαδή την 12η Οκτωβρίου 2001, ή μεταγενέστερα.

(20) Για τους ίδιους λόγους, αποφασίζεται η εξαίρεση από το δασμό αντιντάμπινγκ των μοντέλων συσκευών λήψης εικόνων της εταιρείας JVC, που αποτελούν αντικείμενο της παρούσας εξέτασης, από την ημερομηνία παραλαβής της αίτησης εξαίρεσης από την Επιτροπή, δηλαδή από την 17η Απριλίου 2001.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 2042/2000 του Συμβουλίου αντικαθίσταται από το παράρτημα του παρόντος κανονισμού.

Άρθρο 2

1. Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

2. Ο παρών κανονισμός εφαρμόζεται στις εισαγωγές των ακόλουθων μοντέλων που παράγονται και εξάγονται προς την Ευρωπαϊκή Κοινότητα από τους παρακάτω εξαγωγείς/παραγωγούς, από την ημερομηνία παραλαβής από την Επιτροπή της σχετικής αίτησης εξαίρεσης από τον οριστικό δασμό αντιντάμπινγκ για τα μοντέλα αυτά, που εκτίθενται παρακάτω:

α) Ikegami Tsushinki Co Ltd από 12ης Οκτωβρίου 2001:

- κεφαλή συσκευής λήψης HDL-37E

- κεφαλή συσκευής λήψης HDL-10

- κεφαλή συσκευής λήψης HDL-40

- μονάδα ελέγχου συσκευής λήψης MA-400

- μονάδα ελέγχου συσκευής λήψης CCU-37

- μονάδα ελέγχου συσκευής λήψης CCU-10

- μονάδα τηλε-ελέγχου RCU-400

- μονάδα τηλε-ελέγχου RCU-240A

- προσαρμογέας CA-450

β) Victor Company of Japan Limited από 17ης Απριλίου 2001:

- μονάδα τηλε-ελέγχου συσκευής λήψης RM-P210E

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Κατάλογος επαγγελματικών συσκευών λήψης που δεν έχουν χαρακτηρισθεί ως συσκευές τηλεοπτικής λήψης και απαλλάσσονται από τα μέτρα

>TABLE POSITION>